በተለይ ዘጌ ፔንሱላ ነው የቱሪስት መናኸሪያ የሆነው፡፡ በነገራችን ላይ ከነዚህ ገዳማትና አድባራት ባለፈ የተለያዩ አዕዋፋትና የዱር አራዊት ዝርያዎች በጣና ዙሪያ ይገኛሉ፡፡ የእነዚህ አዕዋፋትና አራዊት ቁጥር እንዲጨምር የማድረግ ስራም እየተሰራ ነው፡፡ በሌላ በኩል በየገዳማቱ ያለው ነዋሪ ህዝብ፣ የተለያዩ ባህላዊ ጌጣጌጥ፣ አልበሳት፣ የእጅ ስራ ውጤቶችንና ከገዳማት የሚገኙ ፍራፍሬና የጫካ ቡና ለጎብኚዎች በማቅረብ ቀጥተኛ ተጠቃሚ ነው፡፡ ግን ተጠቃሚነቱን ወደተሻለ ደረጃ ለማሳደግ፣ ህዝቡን የማዘመን ስራ እየተሰራ ይገኛል፡፡ ሁሉም በሂደት ላይ ነው፤ ውጤቱ በቅርቡ ይታያል፡፡ በየገዳማቱ የቱሪስት አስጎብኚ አገልግሎት ሰጪ ድርጅቶች፣ የውሃ ትራንስፖርት አገልግሎት ሰጪዎች አሉ፡፡ እነዚህ ማህበራት ወጣቶች ተደራጅተው የሚሰሯቸው ናቸው፡፡ አስጎብኚ ድርጅቶች የትርጉም አገልግሎት በመስጠት፤ ለሽያጭ የሚቀርቡ እቃዎችን ለጎብኚው እይታ ምቹ በማድረግ ገቢ ያገኛሉ፡፡ ይሄ ሁሉ ባህርዳር ከተማ በተፈጥሮ ለነዋሪዎቿ የምትለግሰው በረከት ነው፡፡ ነገር ግን ያለንን ሀብት ከዚህ በላይ ለመጠቀም ብዙ መስራት አለብን፤ ይሄ የቤት ስራችን ይሆናል፡፡
